Document ID: 31992D0238

ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Απριλίου 1992 με την οποία καλείται το Βασίλειο των Κάτω Χωρών να αναστείλει την έγκριση νομοσχεδίου σχετικά με την επισήμανση των γαλακτωματοποιημένων λιπών (Το κείμενο στην ολλανδική γλώσσα είναι το μόνο αυθεντικό) (92/238/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 79/112/ΕΟΚ του Συμβουλίου της 18ης Δεκεμβρίου 1978 για την προσέγγιση των νομοθεσιών των κρατών μελών σχετικά με την επισήμανση και την παρουσίαση των τροφίμων καθώς επίσης και τη διαφήμισή τους (1), όπως τροποποιήθηκε τελευταία από την οδηγία 91/72/ΕΟΚ της Επιτροπής (2), και ιδίως τα άρθρα 16 και 17,
Εκτιμώντας:
ότι, σύμφωνα με τη διαδικασία που προβλέπεται από το άρθρο 16 παράγραφος 2 της οδηγίας 79/112/ΕΟΚ, οι αρχές των Κάτω Χωρών έχουν κοινοποιήσει στην Επιτροπή την πρόθεσή τους να εγκρίνουν σχέδιο κανονιστικής ρυθμίσεως για τα γαλακτωματοποιημένα λίπη εκτός από τη μαργαρίνη και το ημισυνθετικό λίπος (μιναρίνη)-
ότι, σύμφωνα με το εν λόγω σχέδιο, η πώληση των γαλακτωματοποιημένων λιπών εκτός από τη μαργαρίνη και τη μιναρίνη επιτρέπεται με την προϋπόθεση ότι η επισήμανση των προϊόντων αυτών περιλαμβάνει ένδειξη της περιεκτικότητας σε λιπαρές ύλες-
ότι, σύμφωνα με τις διατάξεις του άρθρου 16 παράγραφος 2 της οδηγίας 79/112/ΕΟΚ, η Επιτροπή έχει προβεί σε διαβουλεύσεις με τα άλλα κράτη μέλη στο πλαίσιο της Μόνιμης Επιτροπής Τροφίμων-
ότι, κατά γενική αναγνώριση, η ένδειξη της περιεκτικότητας σε λιπαρές ύλες αποτελεί πολύ σημαντική πληροφορία, η οποία επιτρέπει στους καταναλωτές να κάνουν διάκριση μεταξύ των διαφόρων τύπων προϊόντων που διατίθενται στην αγορά-
ότι, ωστόσο, η μονομερής εφαρμογή του μέτρου αυτού στις Κάτω Χώρες θα παρεμπόδιζε σημαντικά τις ενδοκοινοτικές συναλλαγές-
ότι οι διαπιστώσεις αυτές οδήγησαν την Επιτροπή στη διατύπωση αντίθετης γνώμης σύμφωνα με το άρθρο 16 παράγραφος 2 δεύτερο εδάφιο της οδηγίας 79/112/ΕΟΚ-
ότι η ικανοποιητικότερη λύση στο πρόβλημα που ανέκυψε από το ολλανδικό σχέδιο κανονιστικής ρυθμίσεως θα ήταν να καταρτιστούν κοινοτικές διατάξεις για την επισήμανση-
ότι, αφενός μεν υιοθετήθηκε πρόσφατα από την Επιτροπή πρόταση οδηγίας του Συμβουλίου, η οποία τροποποιεί την οδηγία 79/112/ΕΟΚ και αποβλέπει στο να καταστήσει υποχρεωτική την αναγραφή των ποσοτήτων ορισμένων συστατικών (3), αφετέρου δε εγκρίθηκε από την Επιτροπή πρόταση κανονισμού του Συμβουλίου με τον οποίο τάσσονται κανόνες εμπορίας για ορισμένες λιπαρές ουσίες γαλακτοκομικής και μη προέλευσης, καθώς και για τις λιπαρές ουσίες που αποτελούνται από προϊόντα της φυτικής και ζωικής παραγωγής (4)-
ότι, επομένως, πρέπει να ανασταλεί επί ένα επαρκές χρονικό διάστημα κάθε εθνική πρωτοβουλία στον τομέα αυτόν-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Βασίλειο των Κάτω Χωρών καλείται να αναστείλει επί δώδεκα μήνες μετά την κοινοποίηση αυτής της αποφάσεως την έγκριση του σχεδίου που αφορά τα μέτρα για την αναγραφή της περιεκτικότητας σε λιπαρές ύλες στην επισήμανση των γαλακτωματοποιημένων λιπών.
Άρθρο 2
Η παρούσα οδηγία απευθύνεται στο Βασίλειο των Κάτω Χωρών. Βρυξέλλες, 13 Απριλίου 1992.

Labels: 3
17
18